L-istituzzjonijiet tal-UE qed jieħdu passi biex jagħtu aċċess aktar sempliċi u aktar rapidu lill-kumpaniji għal sorsi ta' finanzjament madwar l-Ewropa. Il-presidenza Rumena tal-Kunsill u l-Parlament Ewropew illum laħqu qbil preliminari dwar pakkett ta' miżuri bil-għan li jitneħħew ostakli eżistenti għad-distribuzzjoni transfruntiera ta' fondi ta' investiment . Il-qbil issa ser jiġi ppreżentat għall-approvazzjoni tal-ambaxxaturi għall-UE. Il-qbil isaħħaħ il-qafas regolatorju attwali li japplika għall-fondi ta' investiment, li huwa bbażat prinċipalment fuq id-direttivi tal-UCITS u l-AIFM, ikkomplementat minn erba' oqfsa speċifiċi għall-fondi (fondi Ewropej ta' kapital ta' riskju, fondi ta' intraprenditorija soċjali Ewropej, fondi Ewropej tal-investiment fuq terminu twil u fondi tas-suq monetarju). Ir-regoli għall-fondi ta' investiment tal-UE jippermettu li l-maniġers tal-fondi jiddistribwixxu u, b'ċerti eċċezzjonijiet, jimmaniġġaw il-fondi tagħhom fl-UE kollha, filwaqt li jiżguraw livell għoli ta' protezzjoni għall-investitur. Filwaqt li l-fondi ta' investiment tal-UE raw tkabbir rapidu fis-snin reċenti, is-suq tal-fondi ta' investiment tal-UE huwa organizzat b'mod predominanti bħala suq nazzjonali: 70 % tal-assi kollha mmaniġġati huma miżmuma minn fondi ta' investiment irreġistrati għall-bejgħ biss fis-suq domestiku tagħhom. 37 % biss tal-UCITS u madwar 3 % tal-AIFs huma rreġistrati għall-bejgħ f'aktar minn tliet Stati Membri. Ir-regoli l-ġodda maqbula llum ser jiffaċilitaw id-distribuzzjoni transfruntiera ta' fondi ta' investiment billi jiġu eliminati ostakli regolatorji attwali u jitnaqqsu l-ispejjeż ta' distribuzzjoni transfruntiera. Il-passi li jmiss It-test issa ser jiġi ppreżentat lill-ambaxxaturi għall-UE għall-approvazzjoni. Imbagħad ser issirlu reviżjoni mill-ġuristi-lingwisti. Il-Parlament u l-Kunsill ser jintalbu jadottaw ir-regolament u d-direttiva proposti fl-ewwel qari. Test tal-qbil politiku dwar id-distribuzzjoni transfruntiera ta' fondi